Groot lof vir SA se klassieke musiciAlbert Mamriev. (Foto: Albert Mamriev/Facebook) Met die internasionaal bekroonde pianis Albert Mamriev se soloklaviervertoning wat die afgelope naweek in die Voortrekkermonument se Senotaafsaal plaasgevind het, het die Federasie van Afrikaanse Kultuurvereniginge (FAK) die geskiedenisboeke herskryf. Dié opvoering is die eerste in sy soort vir die monument. Mamriev is van die Russiese Republiek van Dagestan en ook bekend as komponis en musiekvervaardiger. Hy het konsertgangers Sondag met ŉ wêreldklasklavieruitvoering vermaak en boonop gesê hy is opgewonde om te sien dat klassieke musiek nog lewend in Suid-Afrika is. Lezanti van Sittert, ŉ Suid-Afrikaanse pianis wat tans in Duitsland haar doktoraal onder Mamriev se leiding doen en wat die voorprogram aangebied het, sê hulle is dankbaar vir sulke geleenthede wat jongmense aan die wonder van musiek kan bekendstel. “Ons wil graag hê dat plaaslike talent ondersteuning en geleentheid kry om op internasionale vlak te kan meeding. Dit is natuurlik ook te danke aan organisasies soos die FAK wat help om jongmense se talent te ontwikkel.” Die FAK is vanjaar een van die borge van die Mansh Internasionale Klavierkompetisie waar Mamriev as hoofbeoordelaar opgetree het. Hoewel hy die naweek musici uit verskeie lande beoordeel het, meen Mamriev dat Suid-Afrikaanse musikante met van die bestes in die wêreld kan meeding. Volgens Jaco van Staden, projekbestuurder van musiekontwikkeling by die FAK, is dit vir die organisasie ŉ reusevoorreg om Mamriev by die Voortrekkermonument in die Senotaafsaal te kon verwelkom. “Mag hierdie uitvoering die eerste van vele musiekprojekte wees waarmee ons dag na dag kan bewys dat Afrikaanse musikante, hetsy dit op klassieke of populêre verhoë is, van die beste in die wêreld is.” Hannelie van Sittert, organiseerder van die Mansh Internasionale Klavierkompetisie, hoop dat die uitvoering baie jongmense sal inspireer om hul musiekpassie uit te leef en te ontwikkel.